Køb af nye kampfly og udgifterne til at holde dem i luften vil være en trussel mod økonomien i resten af det danske forsvar. Sådan lyder vurderingen i en rapport fra embedsmænd i Nato.

Alliancen gennemgår hvert år medlemslandenes forsvar, og i vurderingen af Danmark, der er offentliggjort på Forsvarsministeriets hjemmeside, konstaterer Nato, at forsvarsbudgettet er blevet mindre i 2015 og 2016 og fortsætter derefter: »Købet af nye kampfly vil være en ressourcemæssig udfordring, og Danmark bør sikre sig, at købet ikke påvirker andre dele af forsvaret negativt«.

Bag Nato’s diplomatsprog gemmer der sig ifølge flere eksperter en bekymring for, at flykøbet og ikke mindst driften af de nye kampfly, der skal afløse F-16-flyene, i fremtiden vil sluge en stadig større del af forsvarsbudgettet.